ট্র্যপা-১ বিস্তৃত করলে হয় ট্রান্সিয়েন্ট রিসেপ্টর পটেনশিয়াল এন্করিন ১। মানব-কোষের বহিরাবরণে প্রোটিনটি বসে থাকে — যেখানে তা অতিপ্রতিক্রিয়াশীল রাসায়নিক সনাক্ত করতে ব্যবহৃত হয়। এসব প্রতিক্রিয়াশীল রাসায়নিক কোষের মাঝে থাকা ডিএনএকে ক্ষতিগ্রস্থ করার ক্ষমতা রাখে। ট্র্যপা-১ প্রোটিনের সাথে বিশেষ অ্যামিনো এসিডের ফাঁস যুক্ত থাকে যেখানে এসব রাসায়নিক আটকা পড়ে। ক্ষতিকর রাসায়নিক এই ফাঁদে পা-দিলেই ট্র্যপা-১ প্রোটিন বিপদ-সংকেত পাঠিয়ে দেয় — “বিপদ! বিপদ! বিষজাতীয় পদার্থ ধরা পড়েছে!” দেহ অবশ্য এসব বিপদ-সংকেতে কিভাবে সাড়া দেবে তা অনেক কিছুর উপর নির্ভর করে। ওয়াসাবি (একধরণের জাপানী গাছের মূল যা রান্নায় বিশেষ স্বাদের জন্য ব্যবহৃত হয়), দারুচিনি, কাঁচা রসুন ট্র্যপা-১ সক্রিয় করে। যদিও এরা খুব শক্তিশালী আস্বাদের জন্ম দেয়, কিন্তু কাশি-প্রদাহ-জ্বালাপোড়া তৈরি হয় না। অন্যদিকে কাঁদুনে গ্যাসে থাকা রাসায়নিকও ট্র্যপা-১ সক্রিয় করে — পাশাপাশি ভীষণ বিতৃষ্ণার সৃষ্টি করে। ঠিক এক কারণেই আইনশৃঙ্খলাবাহিনীর কাছে কাঁদুনে গ্যাস জনপ্রিয়। কাঁদুনে গ্যাস এড়ানোর জন্য স্বয়ংস্ক্রিয় আচরণ সৃষ্টি করে — ফলে দলবদ্ধ মানুষকে সহজেই ছত্রভঙ্গ করে দেয়া যায়।